Iziphephezili Zibikwa Zlakho Ukwanda eZimbabwe Zibalekela i-Renamo
Lokhu kuvezwe, ngumphathintambo wezisebenzi lenhlalakahle kazulu unkosikazi Prisca Mupfumira ekuhlanganeni kwakhe lommeli weUNHCR eZimbabwe, uMnu. Robert Ttbagwa
HARARE — Uhulumende uthi uyiqaphele imibiko esuka emingceleni leleMozambique lapho abe Renamo abalwisana lohulumende walelo lizwe ababikwa sebeqalile ukuhlupha. Inani leziphepheli ezibalekela eZimbabwe ngalesi sizatho likhangelelwe ukuqansa lisengezelela lelo elivele likhona lenkulungwane ezedlula ezilitshumi-11,000. Lokhu kuvezwe, ngumphathintambo wezisebenzi kanye lenhlalakahle kazulu unkosikazi Prisca Mupfumira ekuhlanganeni kwakhe lommeli wohlangothi lwenhlanganiso yamazwe womhlaba olubona ngezeziphepheli eZimbabwe, olwe United Nations Commission for Refugees, ngenjongo yokubonisana phezu kwesimo zeziphepheli elizweni. UMupfumira utshele intathelizindaba ukuba khona bezakuya kuleyo mingcele ukuyazibonela ukuba isimo sinjani anduba badinge indlela zokusiza abeMozambique abayabe bezophephela kuleli bebalekela ingxabano phakathi kukahulumende wabo labeRenamo. Ummeli we UNHCR kuleli,umnumzana Robert Ttbagwa oke wethekelela lapho kugcinwa khona iziphepheli eTongogara Camp, eChipinge ngempelaviki, uthi kumqoka ukuba abenhlanganiso yakhe bemanyene lohulumende, bakhulumisane ngokulungiselela lanxa isimo singakabi sibi kangako. Kodwa uzulu weHarare uveze ukukhathazeka, ngokuthi uzoyithola ngaphi imali yokunakekela lezi ziphephepheli uhulumende yena evele angenelisi ukunakekela ezivele zikhona elizweni. Omunye walezi zakhamizi umnumzana Jeffery Moyo oyintathelizindaba uthi kunje kulezinye ezivela khona eMozambique lababalekela impi kwele Democratic Republic of Congo. Kodwa uhulumende uthi uzinikele ukubanceda laba bantu lanxa elazo inkinga abhekane lazo kwezemali, ekhala ngokuthi okunye kwakhona sekungezelelwa yindlala ebhahileyo elizweni kanye lezijeziso zomnotho ezthulelwa ilizwe ngamazwe athuthukileyo abalisa iMelika. Uthethe lelithuba uTtbagwa,ukucela uhulumende weZimbabwe ukuba azihluzisise indaba zalabo abalelwa ukuba yiziphepheli ngezizatho ezehlukeneyo. Uhulumende yena uveze ukuba uzazihluzisisa lezo ndaba, ekhangela lunye ngalunye, asuthiseke ukuba abayikuba ngabantu abayizigelekeqe lamasela abavunyelwa elizweni abangacina sebeludubo kwelakusasa.